**SODELOVANJE MED DIJAKI**

**VRSTNIŠKO PARTNERSTVO**

 **Lojze Likar, Barbara Stožir Curk, Nevenka Kovač**

 **UVOD**

 V današnjem času je običajno, da imajo že učenci v osnovni šoli, srednješolci in celo študentje na fakulteti inštrukcije iz posameznih predmetov. Inštrukcije večinoma plačujejo starši in lahko za to porabijo znatna denarna sredstva. Pred dvajsetimi, tridesetimi leti je bilo drugače. Takrat so bile inštrukcije bolj izjema kot pravilo, čeprav so vedno obstajali učenci, ki so pri določenih predmetih potrebovali dodatno učno pomoč. Pogosto se je zgodilo, da so se učenci o pomoči dogovorili sami, in tisti, ki so neko snov bolje razumeli in so jo znali tudi posredovati, so prevzeli vlogo inštruktorjev svojim sošolcem. Navajamo primer učenke, ki je že v osnovni šoli pomagala sošolcem pri učenju matematike, s tem nadaljevala v srednji šoli, kot študentka pa učila nekaj let mlajšo sestrično. To je bil preprost primer vrstniškega partnerstva, čeprav tega izraza takrat niso uporabljali.

 Koliko je danes tovrstne pomoči, ne vemo, zagotovo pa še vedno obstaja (npr. dijaki v dijaškem domu se skupaj učijo in pripravljajo na test). Tak način dela je brezplačen, hkrati pa učenci, dijaki ob tem razvijajo občutek za druge ter vzpostavljajo dobre medsebojne odnose. V takih okoliščinah pridobivata oba – tisti, ki daje, in tisti, ki dobiva. Pot pravzaprav ni enosmerna – tudi tisti, ki svoje znanje posreduje, hkrati pridobiva. Z inštruiranjem svoje znanje utrjuje in poglablja, razvija sposobnosti razlaganja in načine dela, prilagojene zmožnostim posameznega učenca, kar ga usposablja za morebitno kasnejše pedagoško delo. Tisti, ki znanje sprejema, se ob tem uči ponižnosti, ko mora priznati, da česa ne razume, in sprejeti pomoč od drugih. Zanašanje na pomoč drugih sicer ni odlika, sprejemanje pomoči, ko smo sami nemočni, pa je. Za vsakega človeka je pomembno, da se uči pomoč tako dajati kot sprejemati. Tudi v nesprejemanju pomoči, kadar jo potrebujemo, se kaže naša vzvišenost in oholost.

**DANAŠNJI SVET MLADIH**

Sprašujemo se, ali smo danes manj pripravljeni na sodelovanje in izmenjavo pomoči kot pred leti. Danes živimo v precej kaotičnih in kriznih časih. Po eni strani gre družbeni razvoj v smeri vedno večje integracije; srečujemo se s prizadevanji po medgeneracijskem, medkulturnem, gospodarskem povezovanju in sodelovanju, po drugi strani pa smo potrošniška družba, usmerjena k lastnemu užitku. Menimo, da živimo v obdobju, ko stare in preživele strukture razpadajo, nove pa šele nastajajo. Zaradi nejasne prihodnosti se lahko zatekamo k zapiranju v majhne kroge (družine, države), kar pa po našem mnenju ne vodi k razvoju.

 V tem svetu razpadanja starih struktur in pomanjkanja vizij živijo današnji mladostniki, ki se soočajo z zelo občutljivo nalogo oblikovanja lastne identitete. Na kaj naj se naslonijo? Ni čudno, če najnovejše raziskave ugotavljajo: *»Trend upadanja pomena velikih družbenih tem (npr. politika) in hkraten porast tem zasebne sfere (npr. zdravje, družina, prijatelji) pri slovenskih mladih se nadaljuje. Mladi se interesno usmerjajo na vsakdanje teme, ki se neposredno dotikajo njihovega življenja. Pri tem pa se časovno veča tudi poudarek na individualnosti in tekmovalnosti kot strategiji soočanja z negotovimi in spreminjajočimi se družbenimi razmerami, v katerih mladi živijo.*« (Mladina 2010)

 Kako naj si razložimo to protislovje – na eni strani prizadevanje po povezovanju, na drugi pa zapiranje v majhne kroge? Ali je morda človekova narava v svojem bistvu egoistična in so naša prizadevanja po sodelovanju le lepe želje, drobna prizadevanja, ki ne morejo trajati? V človekovi naravi vedno in povsod najdemo tako lastnosti, kot so egoizem, tekmovalnost, izrivanje in zavist, pa tudi sočutje, sodelovanje, povezovanje in skrb za druge ter širšo skupnost. Vendar menimo, da je težnja po sodelovanju in povezovanju tista lastnost, ki je temeljno človeška, ali – rečeno drugače – človekova prava narava. To dejstvo, ki so ga poznali že stari Grki in ga je znanost kasneje pogosto skušala ovreči, današnja znanost odkriva znova. Med drugim to potrjujejo novejša odkritja nevroznanosti: *»Z nevrobiološkega vidika smo na socialni odziv in kooperacijo naravnana bitja.«* (Bauer 2008) Kako to, da tega nismo videli že prej, saj nam možgani s svojim osnovnim principom delovanja – povezovanjem živčnih celic – to ves čas kažejo. Človek je bitje, ki se ne more čustveno in socialno razviti brez socialnih stikov. Že novorojenčkovo pozornost najbolj pritegnejo človeški obrazi, glasovi in vonjave. Navsezadnje pa smo tudi pri živalih vse pogosteje priča nenavadnim prijateljstvom (npr. psička, ki je kot nadomestna mama prevzela skrb za mlado srnico).

 Čeprav menimo, da je človekova temeljna narava naravnana k povezanosti in sodelovanju, to še ne pomeni, da se izraža in razvija samodejno, brez spodbud, vzgoje in učenja. Tega bi se morali zavedati vsi, ki opravljamo pedagoško delo. Regina Bokan, profesorica pedagogike, se je poglobila v izvor besede pedagogika in pravi, da je bil izraz prvotno povezan z vračanjem k človekovi resnični naravi. »*Beseda pedagogika […] izhaja iz grške besede* παιδαγωγος *(*paidagögós*), kar pomeni vzgojitelj. Prvotni pomen je torej vodnik, voditelj dečkov, otrok.* Paidagögósi *so bili grški sužnji, ki so skrbeli za dečke, jih vodili na urjenje, v šolo in nasploh skrbeli za njihovo izobraževanje. Pri starih Grkih je* paideia *pomenila 'izobraževanje' in 'navodila'.* Paideia *je proces izobraževanja ljudi v njihovo resnično obliko, v resnično in prvotno človeško naravo.«* (Mengšan 2010).

 Vzgajamo najprej z lastnim zgledom sodelovanja in šele nato z načrtnim spodbujanjem in razvijanjem sodelovanja pri učencih in dijakih. Ker se naše poklicno delo nanaša na mladostnike, izhajamo iz značilnosti tega obdobja. Da bi spomnili na razvojne naloge, s katerimi se mladostniki spopadajo prav med šolanjem na srednješolski ravni, jih bomo v nadaljevanju na kratko predstavili in osvetlili njihov pomen za oblikovanje človekove osebnosti.

**Razvojne naloge v adolescenci**

 Avtorji (Havighurst 1972; po Zupančič 2004; po Marčič 2006) navajajo, da mora mladostnik v tem obdobju obvladati naslednje razvojne naloge:

* prilagajanje telesnim spremembam, ki so značilne za puberteto;
* čustveno osamosvajanje od družine in drugih;
* oblikovanje lastne socialne spolne vloge;
* oblikovanje novih in stabilnih socialnih odnosov z vrstniki;
* razvoj družbeno odgovornega vedenja;
* priprava na poklicno delo;
* priprava na partnerstvo in družino;
* oblikovanje vrednostne usmeritve.

 Na podlagi uspešnosti spoprijemanja z razvojnimi nalogami bodo mladostniki razvili jasno identiteto ali pa bodo to obdobje zaključili z identitetno zmedenostjo.

 Mladostniki, ki bodo razvili jasno identiteto, bodo imeli realnejšo predstavo o svojih sposobnostih, željah, interesih, vrednotah in stališčih do najrazličnejših tem. Takšni mladostniki bodo v odnose tako vstopali bolj suvereno, znali se bodo samostojno odločati in ne bodo podlegali pritiskom različnih skupin in interesov. Razvili bodo pozitivno samopodobo in samospoštovanje.

 Slabše se bo godilo tistim mladostnikom, ki bodo to obdobje končali z identitetno zmedenostjo. Takšni mladostniki bodo čustveno bolj nestabilni ter v svojem delovanju veliko bolj negotovi, pogosteje bodo poročali o osamljenosti, pomanjkanju zanimanja za sodelovanje, do drugih bodo pogosteje nestrpni in nasilni ali pa preveč podredljivi. Razvili bodo slabo samopodobo. Hitreje bodo »zapadli« v različne oblike deviantnosti in odvisnosti.

 V obdobju mladostništva prevzamejo pomembno vlogo socializacije vrstniki. Prav zato je uvajanje vrstniškega partnerstva v življenje in delo zelo pomembno in na mestu.

 Vrstniško partnerstvo preko različnih dejavnosti mladostnikom ponuja spoznavanje njih samih, njihove vloge v skupini (na ravni razreda, šole) in širši skupnosti. Temelji na učenju in razvijanju socialnih spretnosti, torej tudi vedenja, ki ga mora mladostnik obvladati, da se lahko učinkovito in konstruktivno vključuje v socialno okolje (povzeto po Koncept 2012). Takšen mladostnik je bolj usmerjen k sodelovanju, to pa pripomore k večjemu zadovoljstvu ter psihičnemu blagostanju tako v njegovem zasebnem kot profesionalnem življenju, pa tudi k zadovoljstvu z odnosi, ki jih vzpostavlja in goji.

 Center Republike Slovenije za poklicno izobraževanje in Zavod Republike Slovenije za šolstvo sta pripravila *Koncept vključevanja ključne kvalifikacije socialne spretnosti v izobraževalne programe* (v nadaljevanju Koncept 2012). Predlogi in vsebine, ki so predstavljeni v tem dokumentu, so temelj za pripravo dejavnosti v okviru vrstniškega partnerstva na ravni šole.

 Vsebine je mogoče obravnavati na dveh ravneh. Preden jih predstavimo, bi radi poudarili, da moramo pri delu z mladostniki zagotoviti, da se počutijo varne, sprejete, spoštovane.

 **Mladostnik kot individuum**

 Prvo vsebinsko raven smo poimenovali *Mladostnik – individuum*, in sicer z namenom, da damo mladostniku priložnost in možnost, da se poglobi vase in se spozna, saj bo tako lahko bolj suvereno vstopal v učinkovite medosebne odnose. V okviru dejavnosti si želimo doseči, da bi mladostnik skušal pridobiti odgovore na naslednja vprašanja:

* kdo sem,
* kako čustvujem,
* kaj me spodbuja k dejavnostim,
* kako doživljam svoje telo in kakšen je moj odnos do njega,
* kako doživljam svojo spolno vlogo in identiteto,
* kakšno je moje samospoštovanje.

 **Vrstniško partnerstvo – mladostnik kot del skupnosti**

 Drugi vsebinski sklop, ki je še bolj poglobljeno usmerjen v učenje in preizkušanje socialnih veščin v skupini (na ravni razreda, šole ...), smo poimenovali *Mladostnik kot* *del skupnosti – vrstniško partnerstvo*. V okviru dejavnosti si bomo prizadevali razvijati naslednje socialne veščine:

* učinkovito delovanje v timu,
* razvijanje vodstvenih spretnosti,
* načine konstruktivnega reševanja konfliktov (tudi vrstniška mediacija),
* medkulturni dialog.

 S pomočjo predlaganih vsebin bomo prispevali k temu, da bodo mladostniki uspešnejši v medsebojnih odnosih, tako na ravni dvojic, razreda ali širše skupnosti, ki jo predstavlja šola. Rezultate je mogoče pričakovati na področju boljše klime in uspešnosti na ravni razredov in šole.

 Vsebine, ki smo jih predstavili, lahko izvajamo v okviru razrednih ur, pri rednem pouku, kadar je to mogoče, ter v obliki sklopov različnih delavnic, ki naj temeljijo na principih izkustvenega učenja.

 **PRAKSA MEDVRSTNIŠKEGA PARTNERSTVA**

 Navajamo še primer dobre prakse, in sicer gre za projekt TI IN JAZ POD ISTO STREHO, ki je v šolskem letu 2002/2003 potekal v okviru razpisa Skriti zaklad v Dijaškem domu Ivana Cankarja v Ljubljani (N. Kovač je bila tedaj tam vzgojiteljica, op. p.). Projekt je uvajal tutorstvo starejših dijakov novincem. Za to smo se odločili, da bi stare vzorce vzvišenosti in premoči nad novinci nadomestili z novimi. Dijaki, ki bi bili deležni pomoči vrstnikov, bi to izkušnjo lahko prenesli naprej. V projekt so bile vključene dijakinje – tutorke in novinke. Med letom smo imeli več skupnih srečanj, katerih namen je bil medsebojno spoznavanje in podpora tutorkam pri izpolnjevanju njihovega poslanstva. Pripravili smo delavnice, na katerih so dobile osnovna znanja o komunikaciji – o pomenu poslušanja, stika s pogledom, o svetovalnem pogovoru. Svoje izkušnje so z nami delile profesorica in študentke iz Visoke šole za zdravstvo. Projekt smo sklenili z izletom. Izkušnje so bile pozitivne – tako za novinke kot za tutorke.

 **PRILOŽNOSTI IN MOŽNOSTI**

 Psiholog Erik Erikson, iz katerega razvojne teorije smo izhajali, navaja, da se človek na vsaki stopnji razvoja sooča z razvojno krizo, s temeljnim konfliktom, ki ga mora razrešiti. In ob razreševanju te krize se razvija. Menimo, da je tako tudi na širšem socialnem področju in da je trenutna družbena kriza priložnost, da se človek usmeri k svoji temeljni naravi ter jo razvija. Morda bo ravno to, da starši ne bodo mogli več plačevati inštrukcij, priložnost, da se bomo povrnili k preprosti obliki medsebojne pomoči in izmenjave.

 Ob vsem zapisanem ne smemo pozabiti na nadgradnjo in razvoj vrstniškega partnerstva pri različnih projektih, ob raziskovalnih nalogah, v humanitarnih akcijah in drugih dejavnostih s širokega šolskega polja. Pri tem je pomembno kontinuirano delo na različnih področjih in na različne načine; niso dovolj le posamezni projekti, le besedno zavzemanje za sodelovanje, temveč je treba razvijati kulturo sodelovanja, tako v razredu kot med učitelji in drugimi strokovnimi delavci šole. Nihče od sodelujočih v tem procesu si ne sme delati utvar, da ne bo prihajalo do težav, problemov, nasprotujočih si mnenj. Vendar je tovrstne težave treba vzeti kot priložnosti za učenje in imeti ves čas v mislih temeljno naravnanost k temu, da si želimo razvijati kulturo sodelovanja, medsebojnega spoštovanja; tako je mogoče najti rešitev za probleme oziroma spodbudne izzive. Po tej poti stopamo z majhnimi, a vztrajnimi koraki, ki vodijo k trajnim spremembam, v zavedanju, da je razvijanje vrstniškega partnerstva marsikdaj in marsikje tudi velika protiutež vrstniškemu nasilju.

 Posebno poglavje bi zahtevala predstavitev mentorstva dijakom. Mentorji so v številnih primerih učitelji razredniki ter nosilci različnih projektov in drugih dejavnosti v šoli. Na tem področju, na sistemski ravni, je v šolstvu še premalo narejenega, vloga mentorjev pa nedorečena. Zavedati se moramo, da je to delo nujno potrebno za učinkovitejši razvoj vrstniškega partnerstva. In ne samo partnerstva med dijaki, pač pa tudi med samimi mentorji, ki s svojim delom bogatijo šolo in vse vpletene v proces vzgoje in izobraževanja, od staršev do ožjega in širšega okolja. Bogatijo tudi sebe z medsebojnimi pogovori, hospitacijami in drugimi oblikami sodelovanja, ali, povedano drugače: tudi med mentorji se vzpostavlja partnerstvo za razvoj.

**LITERATURA**

 Bauer, J. 2008. *Princip človeškosti : zakaj smo po naravi nagnjeni k sodelovanju.* Ljubljana: Študentska založba.

 Končno poročilo raziskave Mladina 2010: [http://www2.arnes.si/~mbsvetc3/izhodi%9A%E8aAZ\_EKON\_06-07.htm](http://www2.arnes.si/~mbsvetc3/izhodi%EF%BF%BD%EF%BF%BDaAZ_EKON_06-07.htm)[, dne 19. 2. 2012](http://www2.arnes.si/~mbsvetc3/izhodi%EF%BF%BD%EF%BF%BDaAZ_EKON_06-07.htm#_blank).

 Koncept vključevanja ključne kvalifikacije socialne spretnosti v izobraževalne programe srednjega poklicnega izobraževanja, 2012. Ljubljana: Center RS za poklicno izobraževanje in Zavod RS za šolstvo.

 Marčič, R. 2006. Povezanost mladostnikove samopodobe in samospoštovanja z nekaterimi zdravju škodljivimi vedenji, *Psihološka obzorja*, 15 (4), 53–65.

 Komotar, M. in G. Hauptman. 2011. *Družba tveganja*. Zavod IRC Ljubljana: Konzorcij višjih strokovnih šol za izvedbo projekta IMPLETUM.

 Bokan, R. 2010. Zdrava šola, *Mengšan*, XVII (3), 24.